钦定古今图书集成/理学汇编/学行典/第083卷 > 孔子家语 > 《子路初见》
## 钦定古今图书集成/理学汇编/学行典/第083卷 > 孔子家语 > 《子路初见》

子路见孔子。子曰：“汝何好乐？”对曰：“好《长剑》。”孔子曰：“吾
非此之问也，徒谓以子之所能，而加之以学问，岂可
及乎？”子路曰：“学岂益也哉？”孔子曰：“夫人君而无谏臣，
则失正；士而无教友，则失听。御狂马不释策，操弓不
反檠，木受绳则直，人受谏则圣。受学重问，孰不顺哉？
毁仁恶士，必近于刑，君子不可不学。”子路曰：“南山有
竹，不柔自直，斩而用之，达于犀革。以此言之，何学之
有？”孔子曰：“括而羽之，镞而砺之，其入之不亦深乎？”子
路再拜曰：“敬受教。”